Ryomgård den 27. august 2025

**Høringssvar til direktionens omstillingskatalog ifm. budget 2026**

Vi sætter stor pris på samarbejdet med jer om at skabe de bedste rammer for børnene i Syddjurs Kommune. Vores fælles ambition er, at alle børn skal have mulighed for at trives, udvikle sig og lære i stærke fællesskaber tæt på deres lokalområde. Det lykkes vi langt hen ad vejen med – og det ønsker vi sammen med jer at fastholde og videreudvikle.

For at det kan lade sig gøre, er det dog helt afgørende, at de økonomiske rammer ikke gradvist udhuler kvaliteten i dagtilbud og skoler.

**Dagtilbud – fundamentet for børns udvikling**

Vi ved, hvor vigtigt det er, at børn allerede fra vuggestuen møder trygge, udviklende og stimulerende miljøer. Vi ser derfor med bekymring på forslagene om ændrede tildelingsmodeller, højere uddannelseskrav uden tilsvarende ressourcer samt reduceret støtte fra det specialpædagogiske team.
Vi vil i stedet opfordre til, at man går den modsatte vej: **investerer i kvaliteten**, da det er her, fundamentet for børns dannelse og læring lægges.

**Juniorklubber – fællesskaber tæt på børnene**

Forslaget om at nedlægge eller reducere enkelte juniorklubber vil skabe ulighed og forskelle i børns muligheder. Hvis der er lav tilslutning, bør vi sammen undersøge årsagerne i stedet for at fjerne tilbuddene.
Et godt klubtilbud tæt på skolen er med til at skabe tryghed, relationer og sunde fællesskaber. Alternativet er børn, der sidder alene foran en skærm – og det ønsker vi ikke skal blive virkeligheden i Syddjurs. Vi stiller os gerne til rådighed for en dialog om, hvordan klubområdet kan styrkes, så det når flere børn.

**Skolerne – læring kræver investeringer**

De foreslåede besparelser på skoleområdet vil samlet set gøre det vanskeligt at fastholde de læringsmiljøer, vi ønsker at skabe for børnene. Vi har brug for udvikling og investeringer – ikke nedskæringer og afvikling.

Det er en stor styrke for os at have adgang til specialviden, bl.a. fra Pindstrup Skole, og denne sparring er uundværlig. Samtidig er vi bekymrede for forslagene om at udvide lærernes undervisningstid. Allerede i dag underviser lærerne på fuldt niveau, og yderligere undervisningstid vil gå direkte ud over den forberedelse, sparring og opfølgning, der sikrer kvalitet i undervisningen. Vi vil derfor klart anbefale, at **lærernes undervisningstid ikke øges**.

Besparelser på uddannelsesvejledning vil ligeledes svække vores muligheder for at sikre, at alle unge får en god overgang til ungdomsuddannelse – en opgave, vi ved er afgørende for fremtiden.

Vi anerkender, at budgetforhandlingerne er vanskelige, og vi ønsker jer al mulig held og lykke med processen. Vores håb er, at I fortsat vil prioritere børnene i Syddjurs – for vi ved, at de investeringer, vi gør i dag, er dem, der bærer frugt i fremtiden.

På vegne af skolebestyrelsen, formand

Anja Trælle Quorning